Document ID: 31998R0696

KOMMISSIONENS FORORDNING (EF) Nr. 696/98 af 27. marts 1998 om gennemførelse af Rådets forordning (EF) nr. 515/97 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne (1), i det følgende benævnt »grundforordningen«, særlig artikel 43, stk. 3, og
ud fra følgende betragtninger:
Formålet med den database, der oprettes ved grundforordningen, er at give de administrative myndigheder, der skal forestå gennemførelsen af told- og landbrugsbestemmelserne, og Kommissionen adgang til de fornødne oplysninger; sigtet er at forebygge, afsløre og opfølge transaktioner, der strider mod nævnte bestemmelser, ved hjælp af hurtigere formidling af oplysninger og større effektivitet i toldmyndighedernes samarbejds- og kontrolprocedurer;
for så vidt angår anvendelsen af landbrugsbestemmelserne må det fastlægges for hvilke transaktioner der skal indlæses oplysninger i toldinformationssystemet, jf. grundforordningen;
det følger af artikel 25 i grundforordningen, at det også må fastlægges, hvilke oplysninger der skal indlæses i toldinformationssystemets database for de kategorier, der er opregnet i litra a) til f) i artikel 24 i nævnte forordning;
der er i denne forbindelse også tale om oplysninger af personlig art, for hvilke der gælder en særlig beskyttelsesordning; indlæsning af sådanne oplysninger i databasen forudsætter, at de i artikel 27, stk. 2, fastlagte betingelser er opfyldt;
de i denne forordning fastsatte foranstaltninger er i overensstemmelse med udtalelsen fra det ved grundforordningens artikel 43 nedsatte udvalg -
UDSTEDT FØLGENDE FORORDNING:
Artikel 1
Ved transaktioner, der vedrører anvendelsen af landbrugsbestemmelserne, og for hvilke der skal registreres oplysninger i toldinformationssystemet, jf. artikel 23 i grundforordningen, forstås følgende:
a) indførsel fra tredjelande af produkter, der omfattes af landbrugsbestemmelserne
b) udførsel til tredjelande af produkter, der omfattes af landbrugsbestemmelserne
c) forsendelse af produkter, der omfattes af landbrugsbestemmelserne, på grundlag af fællesforsendelsesproceduren eller den eksterne forsendelsesprocedure, samt opbevaring af varer, der er genstand for samhandel mellem Fællesskabet og tredjeland
d) forsendelse inden for Fællesskabet af produkter, der omfattes af restriktioner eller forbud i landbrugsbestemmelserne, eller hvortil der ydes fællesskabsstøtte.
Artikel 2
I bilaget til denne forordning er det anført, hvilke oplysninger der kan indlæses i toldinformationssystemet for de kategorier, der er opregnet i litra a) til f) i artikel 24 i grundforordningen.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 13. marts 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. marts 1998.

Labels: 10
12
3
6